རྗེ་བཙུན་སྦས་པའི་སངས་རྒྱས་ལ་བསྟོད་པ། ༅།། ཤྲཱི་ཡ་སེསྟུ། ཆོས་ཀུན་སྙིང་པོ་སྟོང་ཉིད་སྙིང་རྗེའི་མཐུས། །གཞན་དོན་ལ་དགའ་མཆོག་གི་མིག་འཕྲུལ་ཅན། །གྲུབ་པའི་ས་ལ་བཞུགས་ཀྱང་ཕལ་པའི་ཚུལ། །སྟོན་མཛད་སྦས་པའི་སངས་རྒྱས་ཁྱོད་ཕྱག་འཚལ། །བདེ་ལེགས་ཀུན་གྱི་ཡབ་ཅིག་སྤྱན་རས་གཟིགས། །སེམས་ཅན་དོན་ལ་དགའ་བ་མཆོག་རྒྱས་ཏེ། །གྲུབ་པའི་དབང་ཕྱུག་ཁྱོད་སྐུར་ལེགས་བལྟམས་ནས། །མཐའ་ཡས་གདུལ་བྱའི་སྐྱབས་གྱུར་ཁྱོད་ཕྱག་འཚལ། །སྐད་ཅིག་རེ་ལ་གྲངས་མེད་ཞིང་ཀུན་ཏུ། །དགའ་ཆེན་སྒྱུ་མའི་རྣམ་འཕྲུལ་བགྲང་ཡས་ཀྱིས། །མཆོག་གི་སྤྲུལ་པ་ཐེར་འབུམ་སྤྲོ་མཁས་པ། །ལྷུན་གྲུབ་རྒྱུན་མི་ཆད་པ་ཁྱོད་ཕྱག་འཚལ། །འཁོར་བ་ཀུན་ནས་ཉམས་དགའི་ཟློས་གར་ལས། །ཞེན་ལོག་མཆོག་ཏུ་གྲུབ་པའི་ངང་ཚུལ་གྱིས། །སྲིད་པའི་བདེ་ལ་ནམ་ཡང་མ་ཆགས་པར། །སྒོ་གསུམ་ཆོས་བཞིན་སྤྱོད་པ་ཁྱོད་ཕྱག་འཚལ། །སྲེད་ལྡན་ཀུན་ཡིད་འདྲེན་བྱེད་དགའ་མའི་བཞིན། །མཛེ་ཅན་མེ་ལོང་འཕོས་འདྲ་ལྟར་གཟིགས་ནས། །ཐུབ་པ་མཆོག་གིས་བསྔགས་པའི་ཚུལ་གནས་ཀྱིས། །བརྟུལ་ཞུགས་གྲུབ་པའི་དམིགས་བུ་ཁྱོད་ཕྱག་འཚལ། །ཀུན་ནས་འཁོན་འཛིན་དགྲ་ཡི་ཚོགས་རྣམས་ལའང། །ཕ་མར་དགོངས་པའི་བརྩེ་དགའི་རླབས་ཆེན་མཆོག །འབད་པ་མེད་པར་གྲུབ་པའི་རྒྱལ་སྲས་ཆེ། །གནོད་ལན་ཕན་པས་བསྒྲུབ་པ་ཁྱོད་ཕྱག་འཚལ། །འདོད་ཁམས་ཀུན་གྱིས་སྤང་དཀའི་གཏི་མུག་གཉིད། །མཁྱེན་ལྡན་ཁྱེད་ཀྱིས་དགའ་བས་རིང་དུ་དོར། །མཆོག་ཏུ་མཚན་དུས་རྒྱ་ཆེན་བཟླས་བརྗོད་རྣམས། །ཡོངས་སུ་གྲུབ་པར་མཛད་པ་ཁྱོད་ཕྱག་འཚལ། །ཚིག་འབྲུ་གཅིག་ཙམ་ནོས་པའི་བླ་མ་ལའང། །ཀུན་ནས་སངས་རྒྱས་དངོས་ཀྱི་དགའ་སྤྲོ་ཡིས། །དད་གུས་མཆོག་ཏུ་གྲུབ་པའི་གདུང་ཤུགས་ཅན། །དམ་ཚིག་སྲོག་བཞིན་སྲུང་བ་ཁྱོད་ཕྱག་འཚལ། །ཐ་མལ་སྣང་ཞེན་གྱུར་པ་ཀུན་སྤངས་ནས། །གཡེལ་མེད་དགའ་མགུ་མཆོག་གི་བརྩོན་འགྲུས་ཀྱིས། །གསལ་དངས་རྒྱུན་གྱི་རྣལ་འབྱོར་གྲུབ་པ་ཡི། །ལམ་རྟགས་མངོན་སུམ་གྱུར་པ་ཁྱོད་ཕྱག་འཚལ། །བཀའ་གདམས་སྐྱེས་བུ་ཀུན་གྱི་རྣམ་ཐར་ཚོགས། །ལྐོག་གྱུར་ཆོས་འགའ་དགའ་བས་མཆོག་ཏུ་བསྒྲགས། །ཡང་སྲིད་མང་པའི་གནས་རྣམས་དགོངས་པ་ཡིས། །དུས་གསུམ་གཟིགས་པའི་གྲུབ་བརྙེས་ཁྱོད་ཕྱག་འཚལ། །དེ་སོགས་གཞན་སེམས་མཁྱེན་པའི་བཀའ་སྩལ་ཅན། །ཐོས་ཚེ་རབ་དགའི་ས་མཆོག་ཐོབ་པ་ལྟར། །ཡིད་ཆེས་གྲུབ་པའི་སྐལ་བཟང་སློབ་མ་རྣམས། །སྙིང་ནས་དད་གུས་བསྐྱེད་མཛད་ཁྱོད་ཕྱག་འཚལ། །ཇི་ལྟར་ཀུན་ནས་བརྟགས་ཀྱང་ཆོས་མིན་པའི། །དྲི་མ་རྡུལ་ཙམ་མེད་པའི་རྣམ་ཐར་ལ། །དགའ་མགུ་མཆོག་ཏུ་གྲུབ་པའི་ལེགས་བྱས་ཀྱིས། །ས་གསུམ་སྙན་པར་གྲགས་པ་ཁྱོད་ཕྱག་འཚལ། །མདོར་ན་དིང་ནས་བྱང་ཆུབ་སྙིང་པོའི་བར། །ཀུན་དགའ་མཚན་མཆོག་གྲུབ་པའི་བླ་མ་ཡིས། །བརྩེ་བ་ཆེན་པོས་རྗེས་སུ་རབ་བཟུང་ནས། །སྐུ་གསུང་ཐུགས་ཀྱི་གོ་འཕང་ཐོབ་གྱུར་ཅིག །ཚིགས་བཅད་རེ་རེར་མཚན་སྤེལ་ཏེ། གྲོལ་མཆོག་གི་བློ་མཚོ་ལས་སོ། །